钦定古今图书集成/明伦汇编/官常典/第228卷 > 刘玨
## 钦定古今图书集成/明伦汇编/官常典/第228卷 > 刘玨

按《宋史》本传：“玨字希范，湖州长兴人。登崇宁五年进
士第。初游太学，以书遗中书舍人邹浩曰：‘公始为博
士，论取士之失，免所居官，在谏省，斥宫掖之非，远迁
岭表，岂逆计祸福，邀后日报哉？固欲蹈古人行也。今
庶政岂尽修明？百官岂尽忠实？从臣继去，岂尽非才？
言官屡逐，岂尽有罪？信任逾曩昔，而拱默不言，天下
之士窃有疑焉，愿有以慰塞群望’。”浩得书愧谢之。宣
和四年，擢监察御史。坐言事知舒州，留为尚书主客
员外郎。靖康初，议皇帝朝谒上皇仪，欲以家人礼见
于内庭。玨请皇帝设大小次，俟上皇御坐，宰臣导皇
帝升自东阶，拜于殿上，则有君之尊，有父之敬。又谓：
“君于大臣，或赐剑履上殿，或许子孙扶掖。皇帝朝谒，
宜令环卫士卒侍立于殿西，宰执、三衙、侍从等官扶
侍于殿上。如请帝坐，即宰执等退立四隅。”迁太常少
卿。讨论皇帝受册宝故事，玨言：“唐太宗、明皇皆亲受
父命，未尝再行册礼。肃宗即位于灵武，故明皇遣韦
见素就册之，宣政授传国玺，群臣上尊号。至德宗踵
行之，后世以为非，议”遂寝。除中书舍人，陈《十开端之
戒》曰：“陛下即位，罢御笔，止营缮，登俊乂，诎虚诞，戢内
侍之权，开言者之路。命令既当，未尝数改，任用既公，
率皆称职。赏必视功，政必核实，此天下所以指日而
徯太平也。比者内降数出，三省罕有可否，此御笔之
开端也。教子弟既有其所，又彻而新之，长入祗候之
班，势”若可缓，亟而成之，此营缮之开端也。河阳付之
庸才，泾原委之贪吏，此任用失当之开端也。花石等
滥赏，既治复止，马忠统兵，累行累召，此命令数易之
开端也。三省、密院议论各有所见，启拟各举所知，持
不同不比之说，忘同寅协恭之议，此大臣不和之开
端也。内路之师，擅作圣旨指挥，行郡之守，称为“外任
监当”，此臣下诞谩之开端也。董局务者广辟官属，侍
帷幄者分争殿庐，此内侍恣横之开端也。两省缴奏，
多命以次行下，或戒以不得再缴；台谏言事失当，率
责为远小监当，此言路壅塞之开端也。恤民之诏累下，未可行者，多是为空文无实德，此政事失信之开
端也。随龙第赏，冠带之工“亦推恩，金兵扣阙，礼房之
吏亦进秩，此爵赏僭滥之开端也。是十者，虽未若前
曰之甚，其端已见，杜而止之，可以驯致治平。因而循
之，虽有智者，不能善其后矣。”詹度都堂禀议，中书舍
人安扶持不可，改命玨书行。玨言伐燕之役，度以书
赞童贯大举。去秋蔡靖屡以金人点集为言，度独谓
不应有此，遂不设备，请窜度岭表。诏予宫祠。李纲以
观文殿学士知扬州，安扶又持不可。玨言：“韩琦好水
之败，韩绛西州之败，皆不免黜责。纲勇于报国，锐于
用兵，听用不审，数有败衄，宜降黜以示惩戒。”纲改宫
祠。吏部侍郎冯澥言玨持两端，为纲游说，提举亳州
明道宫。建炎元年，复召为中书舍人。至泗州，上书言：
“金人尚有屯河北者，万一猖獗而南，六飞岂能无警？
乞早赐行幸。西兵骁勇，宜留以为卫。西京舟船，恐金
人藉以为用，并令东下。”时李纲已议营南阳，玨未知
也。既至，极言：南阳兵弱财单，乘舆无所取给，乞驻跸
金陵以待敌。汪伯彦、黄潜善皆主幸东南，帝遂如扬
州。潜善兄潜原除户部尚书，玨言兄弟不可同居一
省，帝遣张悫谕旨，玨论如初。诏潜原提举醴泉观。迁
给事中。论内降、营缮二事，曰：“陛下以前朝房院而建
承庆院，议者以为营造；寖广以隆祐太后时有御笔，
议者以为内降数出。盖除授不归中书，工役领之内
侍，此人言所以籍籍也。营缮悉归有司，中旨皆许执
奏，则众论息矣。”孟忠厚除显谟阁直学士，邢焕徽猷
阁待制，玨封还言：“旧制，外戚未有为两禁官者。”诏焕
换武阶。帝曰：“忠厚乃隆祐太后族，宜体朕优奉太后
之意。”玨持益坚。忠厚寻亦换武阶，迁吏部侍郎、同修
国史。言：“淮甸备敌，兵食为先。今以降卒为见兵，以籴
本为见粮，无一可恃。维扬城池未修，军旅多阙，卒有
不虞，何以待之？”已而金人果乘虚大入，帝亟如临安，
以玨为龙图阁直学士、知宣州，俄复为吏部侍郎。以
久雨诏求言。玨疏论消天变、收人心数事，词极激切，
并陈荆、陕、江、淮守御之略：“愿申诏大臣，悉屏细务，唯
谋守御。自京及荆、淮之郡，置大帅，屯劲兵，命沿江之
守，各上措画之方，明斥堠，设险阻，节太府之出，广大
农之入，检察战舰而习之，则守御详尽，人心安，天意
回，大业昌矣。”迁吏部尚书。隆祐太后奉神主如江西，
诏玨为端明殿学士、权同知三省、枢密院事从行。时
诏元祐党籍及上书废锢人，追复故官，录用子孙，施
行未尽者，玨悉奏行之。又言：“常安民、张克公尝论蔡
京罪，乞厚加恩。”至洪州，疏言修治巡幸道路之役，略
曰：“陛下遭时艰难，躬履俭约。前冬幸淮甸，供帐弊旧，
道路险狭，未尝介意。今闻衢、信以来，除治道路，科率
民丁，急如星火，广市羊豕，备造服用，使农夫不得获，
齐民不得休，非陛下俭以避难之意也。乞降诏悉罢。”
金人攻吉州，分兵追太后，舟至太和县，卫兵皆溃。玨
奉太后退保虔州。监察御史张延寿论玨罪，玨亦上
书自劾，逾岭俟命，落职提举江州太平观。延寿论不
已，责授秘书少监，贬衡州。绍兴元年，许自便。明年，以
朝散大夫分司西京，卒于梧州，年五十五。官其二子。
八年，追复龙图阁学士。有《吴兴集》二十卷，《集议》五卷，
《两汉蒙求》十卷。